Chow chow

**Chow chow** () eli **kiinanpystykorva** on Kiinasta kotoisin oleva yli 2000 vuotta vanha koirarotu. Kiinankielinen nimi *sōngshī quǎn* tarkoittaa "pöyheää leijonakoiraa". Chow chow'ta on kutsuttu myös Tang-dynastian koiraksi, *tang quan*.

Rotu ei ihan yltänyt vuonna 2025 sadan suosituimman koirarodun joukkoon Suomessa. Vuosina 2020–2025 Suomessa syntyi joka vuosi vajaa sata chow chowia.

## Ulkonäkö
Chow chow on melko vankka ja lyhytrunkoinen, olemukseltaan ryhdikäs ja omanarvontuntoinen koira. Chow chow'n pää on melko suuri suhteessa runkoon. Sillä on yleensä 44 hammasta, mikä on enemmän kuin keskivertokoiralla (42 hammasta). Kiinanpystykorvalla on sinertävän musta kieli ja suorat takajalat. Korvat ovat pienet, pystyt ja pyöreäkärkiset.

Chow chow'lla tunnetaan kahta turkinpituutta, pitkä- ja lyhytkarvainen. Pitkäkarvaisella yksilöllä karvapeite on runsasta, tuuheaa ja suoraa, mutta turkki ei saa olla liioitellun pitkä. Peitinkarva on karheaa, aluskarva pehmeää ja villavaa. Karva on erityisen runsasta kaulan ympärillä muodostaen harjan tai kauluksen sekä reisien takaosassa muodostaen housut. Lyhytkarvaisella rodun edustajalla karvapeite on lyhyt, tiheä, suora ja plyysimäinen. Turkki on väriltään useimmin punainen, mutta voi olla myös musta, kermanvärinen, sininen tai fawn. Karkeahkon peitinkarvan alla on tiheä pohjavilla.

## Luonne ja käyttäytyminen

Chow chow on luonteeltaan varautunut, rauhallinen ja uskollinen seurakoira. Se on ehdottomasti yhden perheen koira, sen kiintymys omistajaan on syvä ja se on luonteeltaan vahvatahtoinen. Sen tapa suhtautua vieraisiin on ylpeän välinpitämätöntä eikä se alennu liehakoimaan edes omistajalleen. Chow chow haukkuu vahtiessaan kumealla äänellä.

## Alkuperä

Chow chow on muinainen koirarotu, jonka alkuperä kietoutuu mystiikkaan ja epävarmuuteen. Arkeologiset löydöt osoittavat, että chow chow’n kaltaisia koiria on esiintynyt Kiinassa jo tuhansia vuosia ennen ajanlaskumme alkua, ja Han-dynastian (206 eaa.–220 jaa.) aikaiset patsaat ja piirustukset kuvaavat koiria, joilla on rodulle tyypilliset piirteet kuten vahva turkki, suorat takajalat ja sininen kieli. Rodun alkuperästä ei ole tarkkaa tietoa, mutta sen tiedetään olleen arvostettu metsästys-, vahti- ja koristekoira, jota pidettiin erityisesti Kiinan keisarien palatseissa.

Mantšurian, Tiibetin ja Mongolian luostareissa buddhalaiset munkit kasvattivat chow chow rodun edustajia. Luostarikoirilla oli omat erityiset tehtävänsä, kun taas nykyään chow chow toimii pääasiassa seurakoirana ilman varsinaista työtehtävää.

Länsimaissa chow chow tunnettiin aluksi harvinaisena koirana, ja ensimmäiset yksilöt tuotiin Englantiin 1700-luvun lopulla. Niitä esiteltiin aluksi erikoisina eläiminä. 1800-luvulla kiinnostus rotuun kasvoi, ja vuonna 1894 chow chow tunnustettiin virallisesti Englannin Kennel Clubissa.

## Terveys
Rodun keskimääräinen elinikä on noin yhdeksän vuotta, kun tarkastellaan vuosina 2011–2025 kuolleita rodun edustajia. Tyypillisimmät kuolinsyyt ovat vanhuus, syöpäsairaudet sekä luuston ja nivelien sairaudet. Chow chown tyypillisimmät terveysongelmat ovat lonkkaniveldysplasia, kyynärniveldysplasia, muutamat silmäsairaudet, patellaluksaatio, ristisidevauriot ja iho-ongelmat.

Vain noin 58 %:lla chow chow'sta on terveet lonkat (Suomen Kennelliiton arvosteluasteikolla A tai B), kun taas kohtalaista tai vaikeaa lonkkaniveldysplasiaa esiintyy jopa 25 %:lla rodun edustajista (Suomen Kennelliiton arvosteluasteikolla D tai E). Luuston sairauksista huolestuttavin on kyynärniveldysplasia. Eriasteista kyynärniveldysplasiaa esiintyy jopa 60 %:lla rodun edustajista.

Erilaisista silmäsairauksista rodulla esiintyy kaihia, synnynnäisiä sikiöaikaisten verisuonten jäänteitä iiriksessä (PPM) ja silmäluomen kiertymistä ulos- ja sisäänpäin (entropion ja ektropion). Chow chow'n PEVISA-ohjelmassa on pakollinen lonkkakuvauslausunto, kyynärkuvauslausunto ja silmälausunto.

Eriasteista patellaluksaatiota esiintyy noin 5 %:lla rodun edustajista, kun tarkastellaan vuosina 2015–2025 tutkittuja chow chow'ta. Eturistisiteen katketessa polvinivel löystyy, ja reisiluu pääsee liukumaan sääriluun nivelpinnalla taaksepäin. Polviniveleen kehittyy nopeasti tulehdusreaktio ja nivelrikko, josta aiheutuu koiralle kipua ja ontumista. Chow chow'lla eturistisidevauriot ovat melko yleisiä.

Erilaiset märkivinä ihotulehduksina ilmenevät iho-ongelmat ovat chow chow’lla tavallisia. Näiden taustalla saattaa olla allergiaa tai atopiaa. Molemmissa elimistön puolustusmekanismi reagoi normaalista poikkeavalla tavalla tavallisiin, useimmiten vaarattomiin asioihin (allergeeni). Atopia ja ruoka-aineyliherkkyys ovat elinikäisiä vaivoja, jotka ovat usein kontrolloitavissa, mutta eivät parannettavissa. Oireina ovat usein ihon kutina ja punoitus ja usein koira nuolee tai raapii kutisevia alueita. Korvatulehdukset ovat yleisiä atopiasta kärsivillä koirilla sekä myös tassujen ihotulehduksia ja muita ihotulehduksia voi esiintyä.

Chow chow't ovat keskimääräistä koirarotua sisäsiittoisempia. Geenitutkimuksessa vähiten sisäsiittoinen koirarotu oli sekarotuinen ja sen jälkeläisen sisäsiittoisuusluku oli 0,04. Serkusten jälkeläisen sisäsiittoisuusluku on 0,0625 ja täyssisarusten jälkeläisellä luku on 0,25, mikä on melkein sama kuin keskimääräisellä rotukoiralla. Chow chow'n jälkeläisen luku on peräti 0,37. Yleisellä tasolla sisäsiittoisuus lisää sairastavuutta ja heikentää rodun elinvoimaa.

## Hoito

Pentuturkki vaatii aikaa ja työtä, mutta aikuisen kiinanpystykorvan turkin hoito on varsin helppoa kunhan huolehtii että turkkia hoidetaan säännöllisesti. Pentuikäisen chow chow'n turkki takkuuntuu helposti, joten sitä on harjattava säännöllisesti. Lisäksi on tärkeää totuttaa pentu turkin käsittelyyn. Aikuisenkin chow chow'n turkki tarvitsee säännöllistä hoitoa, jotta iho saa ilmaa ja voi hengittää, näin ehkäistään iho-ongelmia. Käpälien siistimistä lukuun ottamatta kaikki karvapeitteen keinotekoinen lyhentäminen, mikä muuttaa luonnollisia ääriviivoja tai ilmettä, on kielletty.

## Katso myös
*Akita
*Balinvuoristokoira
*Borneonkoira
*Eurasier
*Hokkaido
*Koreanjindonkoira
*Sanshu

## Lähteet
*Rotumääritelmä (Suomen kennelliitto, pdf)
* Chow chow yhdistys ry
* KoiraNet-jalostustietojärjestelmä

### Viitteet

## Aiheesta muualla

* www.chowwelfare.com 
* Chow chow Koirat.com:ssa
* Chow chow Koirarodut sivustolla